CELEX: 32010R0300
Language: mt
Date: 2010-04-12 00:00:00
Title: Regolament tal-Kummissjoni (UE) Nru 300/2010 tat- 12 ta’ April 2010 li jdaħħal isem fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Gentse azalea (IĠP)]

13.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 92/1
            
         REGOLAMENT TAL-KUMMISSJONI (UE) Nru 300/2010
   tat-12 ta’ April 2010
   li jdaħħal isem fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Gentse azalea (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjoni tal-oriġini għall-prodotti agrikoli u l-oġġetti tal-ikel (1), u b’mod partikolari t-tielet u r-raba’ sottoparagrafi tal-Artikolu 7(5) tiegħu,
   Billi:
   
               (1)
            
            
               Skont l-Artikolu 6(2) u f’konformità mal-Artikolu 17(2) tar-Regolament (KE) Nru 510/2006, it-talba mressqa mill-Belġju għar-reġistrazzjoni tad-denominazzjoni “Gentse azalea”, ġiet ippubblikata f’Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Il-Ġermanja ressqet oġġezzjoni kontra r-reġistrazzjoni skont l-Artikolu 7(1) tar-Regolament (KE) Nru 510/2006. L-oġġezzjoni tqieset ammissibbli skont l-Artikolu 7 (3) ta’ dak ir-Regolament.
            
         
               (3)
            
            
               Fl-oġġezzjoni, il-Ġermanja indikat li r-reġistrazzjoni tad-denominazzjoni in kwistjoni tmur kontra l-Artikolu 2 tar-Regolament (KE) Nru 510/2006 u tista’ tipperikola l-eżistenza ta’ ismijiet, marki kummerċjali jew prodotti li jkunu legalment fis-suq mill-inqas ħames snin qabel id-data tal-pubblikazzjoni tal-oġġezzjoni.
            
         
               (4)
            
            
               Il-Kummissjoni, permezz ta’ ittra tas-6 ta’ Marzu 2009, stiednet lill-Istati Membri kkonċernati jilħqu qbil bejniethom skont il-proċeduri interni tagħhom.
            
         
               (5)
            
            
               Peress li ma ntlaħaq ebda qbil bejn il-Ġermanja u l-Belġju fiż-żmien stipulat, il-Kummissjoni jkollha tadotta deċiżjoni skont il-proċedura stipulata fl-Artikolu 15(2) tar-Regolament (KE) Nru 510/2006.
            
         
               (6)
            
            
               Fid-dawl tal-informazzjoni pprovduta mill-Ġermanja u wara skrutinju xieraq, il-Kummissjoni ma tistax tikkonkludi li r-reġistrazzjoni tad-denominazzjoni “Gentse azalea” tmur kontra l-Artikoli 2 u 3 tar-Regolament KE Nru 510/2006. Il-Ġermanja ssostni li ż-żona ġeografika delimitata li hemm fl-applikazzjoni hija usa’ mill-belt ta’ Ghent, li mhemmx rabta bejn il-karatteristiċi msemmija tal-“Gentse azalea” u ż-żona ġeografika, u li ma jsir ebda użu tal-isem. L-evidenza pprovduta fl-applikazzjoni turi li ma hemmx produzzjoni tal-“Gentse azalea” fiż-żona ġeografika delimitata anki barra l-konfini tal-belt ta’ Gent, u t-tikketti li jagħtu prova tal-użu tal-isem fil-kummerċ huma wkoll parti mill-applikazzjoni. L-applikazzjoni għar-reġistrazzjoni hija bbażata fuq reputazzjoni ppruvata tal-isem “Gentse azalea” għall-pjanti imħawlin fil-qsari.
            
         
               (7)
            
            
               Il-Ġermanja indikat li r-reġistrazzjoni tal-isem “Gentse azalea” bħala indikazzjoni ġeografika protetta jista’ jipperikola l-eżistenza ta’ prodotti legalment fis-suq billi tipprovdi vantaġġ kompetittiv (vantaġġ ta’ tqegħid fis-suq) lill-produtturi tal-ażalea fiż-żona ġeografika meta mqabbla ma’ produtturi f’żoni oħra. L-ebda evidenza ma wriet li l-isem “Gentse azalea” jintuża bħala marka kummerċjali għall-pjanti mħawlin fil-qsari prodotti ‘l barra miż-żona, u lanqas li huwa marka kummerċjali protetta jew protett bħala isem ta’ varjetà ta’ pjanti. Barra minn hekk, l-isem “Gentse azalea” diġà ntuża fis-suq għal perjodu sinifikanti ta’ żmien.
            
         
               (8)
            
            
               Fid-dawl ta’ dan kollu, id-denominazzjoni “Gentse azalea” għandha tiddaħħal fir-“Reġistru ta’ denominazzjonijiet protetti ta’ oriġini u indikazzjonijiet ġeografiċi protetti”. L-ispeċifikazzjoni u s-sommarju huma mmodifikati sabiex ikun ċar li l-isem “Gentse azalea” jista’ jintuża għall-pjanti imħawlin fil-qsari.
            
         
               (9)
            
            
               Il-miżuri pprovduti f’dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
            
         ADOTTAT DAN IR-REGOLAMENT:
   Artikolu 1
   Id-denominazzjoni li tinsab fl-Anness I għal dan ir-Regolament hija b’dan irreġistrata.
   Artikolu 2
   Sommarju, bl-elementi ewlenin tal-ispeċifikazzjonijiet, jinsab fl-Anness II għal dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta’ April 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 93, 31.3.2006, p. 12.
   
      (2)  ĠU C 198, 5.8.2008, p. 13.
   
      ANNESS I
      Prodotti agrikoli msemmija fl-Anness II tar-Regolament (KE) Nru 510/2006:
      
         Klassi 3.5:   Fjuri u pjanti ornamentali
      
      Il-BELĠJU
      Gentse azalea (IĠP)
   
   
      ANNESS II
      
         SOMMARJU
      
      Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjoni tal-oriġini
      
         “GENTSE AZALEA”
      
      Nru KE: BE-PGI-005-0536-24.3.2006
      
         DPO ( ) IĠP (X)
      
      Dan is-sommarju jistabbilixxi l-karatteristiċi ewlenin tal-ispeċifikazzjoni tal-prodott għal skopijiet informattivi.
      1.   Awtorità responsabbli fl-Istat Membru:
      
      
                  Isem:
               
               
                  Vlaamse Overheid, Departement Landbouw en Visserij, Afdeling Duurzame Landbouwontwikkeling
               
            
                  Indirizz:
               
               
                  Ellipsgebouw, Koning Albert II-laan 35, Bus 40, 1030 Brussels
               
            
                  Tel..
               
               
                  0032 (0)2 552 78 84
               
            
                  Feks:
               
               
                  0032 (0)2 552 78 71
               
            
                  Posta elettronika:
               
               
                  lieve.desmit@lv.vlaanderen.be
               
            2.   Grupp:
      
      
                  Isem:
               
               
                  Vereniging van Vlaamse Azaleatelers
               
            
                  Indirizz:
               
               
                  P/a Axelsvaardeken 29a, 9185 Wachtebeke
               
            
                  Tel..
               
               
                  0032 (0) 9 342 91 26
               
            
                  Feks:
               
               
                  0032 (0) 9 342 92 14
               
            
                  Posta elettronika:
               
               
                  info@vaneetvelde.com
               
            
                  Kompożizzjoni:
               
               
                  Produtturi/proċessaturi (X) oħrajn (X)
               
            3.   Tip ta' prodott:
      
      
               
                  Klassi 3.5.
               
               
                  Fjuri u pjanti ornamentali
               
            4.   Speċifikazzjoni:
      
      (sommarju tar-rekwiżiti skont l-Artikolu 4(2) tar-Regolament (KE) Nru 510/2006)
      4.1.   Isem:
      
      “Gentse azalea”
      4.2.   Deskrizzjoni:
      
      Il-“Gentse azalea” hija pjanta tal-ażalea mħawla f’qasrija u lesta għal bejgħ (Azalea indica jew Rhododendron simsii), minn meta turi l-lewn l-ewwel darba jew l-istadju tal-“fjamma tax-xemgħa”. Tinsab f’diversi forom (arbuxxell sferiku jew ażalei standard, biz-zokk twil, piramidali jew varjetajiet differenti b’forom mhux tas-soltu) u kuluri (fosthom l-abjad, lewn is-salamun, karminja, roża, vjola u lelà) u jistgħu jkunu jew puri jew inkella mżewqa b’kulur ieħor (fil-vini jew mat-truf). Il-karatteristika unika tal-“Gentse azalea” hija li hija r-riżultat ta’ proċess ta’ produzzjoni orjentat lejn il-kwalità ibbażat fuq it-tradizzjoni u d-diversità.
      Il-kwalità hija ggarantita mill-konformità ma’ kriterji ta’ kwalità predeterminati bbażati fuq ir-rendiment tal-prodott (eż. ir-rendiment tal-blanzun, wiri ta’ kulur ta’ minimu ta’ 80 %), it-tkabbir faċli (eż. jitħalla spazju taħt ix-xifer għat-tbexxix), l-affidabbiltà (eż. kulur garantit) u l-karattru estetiku (eż. dehra friska u ħadra). Huwa prodott magħruf għall-kwalità tiegħu, u li ġej minn bosta snin ta’ tradizzjoni, għarfien espert, riċerka estensiva u informazzjoni professjonali.
      4.3.   Żona ġeografika:
      
      Iż-żona tal-produzzjoni tkopri l-pronvinċja kollha tal-Fjandri tal-Lvant (b’Gent bħala l-kapitali tagħha).
      4.4.   Prova tal-oriġini:
      
      “Gentse azalea” trid tiġi minn kumpanija mniżżla fir-reġistru miżmum mill-grupp applikanti. Ir-reġistru jingħadda lill-korp superviżorju kompetenti. Il-kumpaniji rreġistrati jew huma kultivaturi tal-ażalea (ikabbru l-ażalea minn tirqid sakemm ma jaslu għall-istadju “aħdar” fejn ikunu kibru għal kollox jew sal-ewwel wiri tal-kulur) jew kummerċjanti/furzaturi (li jixtru ażalei “ħodor” li jkunu kibru għal kollox u jqiegħduhom fi ħmiemel għallinqas sa ma juru l-ewwel kulur).
      Kull produttur tal-pjanta mħawla f’qasrija “Gentse azalea” għandu jikkonforma mal-istandards stipulati fil-Proġett ta’ Kwalità tal-Ażalea (Project Azalea Kwaliteit, PAK). Il-PAK huwa maħsub biex iżomm il-kwalità għolja tal-“Gentse azalea” u huwa mod ta’ kif tiġi ggarantita dik il-kwalità. Kull kumpanija rreġistrata tiffirma karta ta’ kwalità u tirċievi numru tal-parteċipant, u numru PAK, u b’hekk tintrabat li tikkonforma mal-istandards tal-kwalità stipulati mill-PAK. Il-kultivaturi rreġistrati tal-ażalea iżommu skeda ta’ informazzjoni dwar l-uċuħ għal kull lott sakemm il-pjanti mħawlin fil-qsari jkunu lesti għall-bejgħ. L-iskeda ta’ informazzjoni dwar l-uċuħ tiggarantixxi li l-metodu tat-tkabbir u l-istandards tal-kwalità ġew applikati. Meta l-ażalei “ħodor” jintbagħtu lill-furzatur, jiġu akkumpanjata mill-iskeda ta’ informazzjoni dwar l-uċuħ għal-lott ikkonċernat u minn stiker PAK li juri n-numru PAK tagħhom. Il-pjanti fil-qsari li huma lesti għal bejgħ jiġu ttikkettati mill-kultivatur jew mill-kummerċjant/furzatur bit-tiketta deskritta fil-punt 4.8 qabel ma jitilqu mill-kumpanija.
      4.5.   Metodu ta’ produzzjoni:
      
      Għall-“Gentse azalea”, il-proċess kollu tat-tkabbir (mill-propagazzjoni tat-tirqid sal-produzzjoni ta’ pjanta f’qasrija li tista’ tagħti l-fjuri) iseħħ fi ħdan iż-żona ġeografika ddefinita fil-punt 4.3.
      Il-“Gentse azalea” tiġi ppropagata billi jittieħdu it-tirqidiet jew inkella billi titlaqqam fuq. It-tirqidiet jitgħattaw minnufih bil-plastik. It-tisħin taħt l-art imbagħad jgħolli t-temperatura tas-sostrat tal-propagazzjoni għal 23-25°C.
      Waqt it-tkabbir, il-partijiet ta’ fuq tal-pjanti għandhom jinqalgħu regolarment. Dan jinvolvi t-tneħħija tal-parti ta’ fuq taż-żarġuna sabiex il-pjanta tkun tista’ tipproduċi aktar nebbitiet. L-għadd ta’ drabi li dan isir jiddependi mid-daqs mixtieq tal-prodott finali. Waqt l-ewwel fażi tat-tkabbir (sa u inkluża t-tieni darba li jinqalgħu l-partijiet ta’ fuq), il-pjanti jibqgħu mgħottijin. It-tkabbir jista’ jitkompla mgħotti jew fil-beraħ. Ġaladarba tkun laħqet id-dijametru mixtieq, l-ażalea “ħadra” fl-aħħar tifforma l-blanzuni. Biex dan jiġri, il-pjanta trid l-ewwel tkun esposta għal temperaturi kesħin għal ċertu perjodu ta’ żmien. Skont it-tul tal-esponiment, il-Gentse azaleas huma kklassifikati bħala ta’ twarrid bikri ħafna (mill-15 ta’ Awwissu), twarrid bikri (mill-1 ta’ Diċembru), twarrid medju-bikri (mill-15 ta’ Jannar) u twarrid tard (mill-15 ta’ Frar). L-ażalei “ħodor” jinbigħu meta l-blanzuni jkuni maturi biżżejjed. L-istandards stipulati bħala parti mill-Proġett ta’ Kwalità tal-Ażalea japplikaw sew għall-ażalei “ħodor” u sew għal dawk bil-fjuri. L-ażalei bil-fjuri jinkisbu billi jiġu sfurzati. Dan isir billi l-pjanti fil-qsari li jkunu maturi biżżejjed jiġu esposti għal temperatura ta’ mill-inqas 20°C, jitbexxu regolarment u, f’bosta każi, jintuża d-dawl artifiċjali. Dawn jinbigħu mal-ewwel wiri ta’ kulur jew fl-istadju tal-“fjamma tax-xemgħa”.
      4.6.   Rabta:
      
      L-applikazzjoni għall-għarfien tal-“Gentse azalea” hija bbażata fuq ir-reputazzjoni tal-prodott. Madankollu, it-tkabbir karatteristiku tal-“Gentse azalea” ġie bis-saħħa ta’ tagħqida ta’ fatturi storiċi, naturali u umani.
      Tul l-aħħar żewġ sekli, ir-reġjun ta’ Ghent sar il-qalba tat-tkabbir u l-kummerċ tal-ażalea fl-Ewropa tal-Punent. Huma kkonċentrati f’dan ir-reġjun ukoll ir-riċerka fil-qasam, it-tixrid tal-informazzjoni u s-settur tal-provvista.
      L-iżvilupp tat-tkabbir tal-ażalea fiż-żona ġeografika in kwistjoni ma kienx biss dovut għal ċirkostanzi storiċi iżda wkoll għal fatturi naturali. Ir-reġjun madwar Ghent għandu klima marittima temperata li hija adattata ħafna għat-tkabbir tal-ażalea. L-ażalei għandhom bżonn ukoll ta’ ħamrija permeabbli. Kienu jitkabbru primarjament fuq sustratt ta’ weraq tal-arznu u weraq ieħor ħażin, li kien jinsab fir-reġjun.
      Il-ġardinier imgħallem ta’ Ghent Judocus Huytens ġab l-ażalei fir-reġjun għall-ewwel darba mill-Inglilterra fl-1774, iżda l-Azalea indica kienet proprjament miġjuba mill-Ingilterra fl-1808 mill-Kaptan Welbanck. Fattur ewlieni fis-suċċess tal-ażalea kien it-twaqqif tas-Soċjetà Agrikola u Botanika ta’ Ghent fl-1808.
      Ir-reputazzjoni tal-“Gentse azalea” tintwera minn dawn:
      
                  —
               
               
                  L-ewwel ażalea ntweriet mill-Baruni Du Bois de Vroeylande waqt wirja fis-6 ta’ Frar 1819. Wirja kbira tal-fjuri, ippreseduta minn ġurija internazzjonali, ilha sseħħ kull ħames snin sa mill-1839. Għadha għaddejja sal-lum u għandha fama dinjija bħala l-“Gentse Floraliën”.
               
            
                  —
               
               
                  Louis Van Houtte kien pijunier tat-tkabbir tal-“Gentse azalea”, billi pperfezzjona t-teknika tat-tkabbir u xogħlu fil-qasam tas-selezzjoni u t-trobbija rriżultaw fl-iżvilupp ta’ bosta forom u lwien ġodda. L-ewwel katalgu tiegħu ġie ppubblikat fl-1839 u ġa kien jinkludi 97 varjetà ta’ Azalea indica.
               
            
                  —
               
               
                  Fis-17 ta’ Mejju 1869, il-“Gentse azalea” ġiet eżibita fil-Wirja tal-Fjuri ta’ San Pietruburgu fi-Russja.
               
            
                  —
               
               
                  It-tkabbir tal-ażalea sar tant importanti għar-reġjun madwar Ghent illi fl-1881 ġiet varata pubblikazzjoni perjodika ddedikata għal kollox lill-ażalei, bit-titlu Iconographie des azalées de l’Inde (Ikonografika tal-ażalei Indjani).
               
            
                  —
               
               
                  Fl-1893, Georges Truffaut kiteb fl-istudju tiegħu Etude sur la culture et la végétation de l’Azalea Indica (Studju dwar it-tkabbir u l-veġetazzjoni tal-Azalea Indica): “L-aktar ċentri importanti tat-tkabbir tal-ażalea jinsabu fil-Belġju, partikolarment fir-reġjun madwar il-belt ta’ Ghent”.
               
            
                  —
               
               
                  Fl-1938, bolla bi stampa ta’ ażalea nħarġet f’Ghent fl-okkażjoni tal-wirja ta’ tliet ijiem tal-ażalei bejn is-17 u d-19 ta’ Diċembru.
               
            
                  —
               
               
                  Bosta pubblikazzjonijiet jixhdu l-fatt li l-kultivaturi kienu jistinkaw biex jiksbu l-akbar varjetà possibbli ta’ lwien u forom għall-pjanti fil-qsari. Fil-Landbouwtijdschrift (ġurnal tal-Agrikoltura) ippubblikat f’Ottubru 1954, F. Peeters kiteb: “It-tkabbir tal-ażalea, li għalih Ghent hija famuża, huwa pprattikat minn bosta ortikolturi. Ikabbru għadd kbir ta’ varjetajiet, li jvarjaw fil-lewn u l-forma…”
               
            4.7.   Korp ta’ spezzjoni:
      
      
                  Isem:
               
               
                  Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening
               
            
                  Indirizz:
               
               
                  WTC III, Simon Bolivarlaan 30, 1000 Brussels, Belgium
               
            
                  Tel..
               
               
                  02/208.40.40
               
            
                  Feks:
               
               
                  02/208.39.75
               
            
                  Posta elettronika:
               
               
                  Dirk.Demaeseneer@economie.fgov.be
               
            4.8.   Tikkettar:
      
      Tabella bl-indikazzjoni “Gentse azalea”, is-simbolu tal-IĠP Ewropea u n-numru PAK jitwaħħlu fuq il-pjanti fil-qsari.